P6_TA(2005)0012

Handel med kvinder og børn i Cambodja

Europa-Parlamentets beslutning om handel med kvinder og børn i Cambodja

Europa-Parlamentet,

- der henviser til sine tidligere beslutninger om Cambodja, især beslutningerne af 13. marts 2003 [1] og 12. februar 2004 [2],

- der henviser til samarbejdsaftalen mellem Det Europæiske Fællesskab og Kongeriget Cambodja, [3] der trådte i kraft den 1. november 1999,

- der henviser til strategidokumentet EU-Cambodja for 2000-2003 og det nationale vejledende program for 2005-2006,

- der henviser til udtalelsen fra den lokale EU-ledelse på vegne af EU's missionsledere i Phnom Penh om angrebet på et hjem for ofre for menneskehandel, der drives af organisationen "Agir Pour les Femmes en Situation Précaire" (AFESIP),

- der henviser til FN's konvention om barnets rettigheder og konventionen om afskaffelse af alle former for diskrimination mod kvinder, som er ratificeret af Cambodja og alle EU's medlemsstater,

- der henviser til FN's protokol om forebyggelse, bekæmpelse og retsforfølgning af menneskehandel, særlig handel med kvinder og børn, og FN's konvention om bekæmpelse af organiseret kriminalitet,

- der henviser til EU's retningslinjer om beskyttelse af menneskerettighedsaktivister, som blev godkendt af Det Europæiske Råd i juli 2004,

- der henviser til aftalen mellem FN og Cambodja om et budget for en særlig cambodjansk krigsforbrydelsesdomstol,

- der henviser til forretningsordenens artikel 115, stk. 5,

A. der henviser til angrebet på AFESIP's Srey Khan Center, hvor der boede 91 kvinder og unge piger, hvoraf tjenestemænd, der arbejder for ministeriet for menneskehandel og beskyttelse af unge, dagen i forvejen havde befriet 83 fra et hotel, hvor der blev drevet prostitution,

B. der henviser til, at disse 91 kvinders og unge pigers skæbne er ukendt,

C. der henviser til, at otte personer blev arresteret under politiaktionen og sat på fri fod den følgende dag,

D. der henviser til dødstruslerne mod Somaly Mam, en aktivist, der arbejder for børn, der tvinges til prostitution, og som den cambodjanske regering ikke kan garantere beskyttelse,

E. der henviser til, at menneskehandel og seksuel udnyttelse er en form for moderne slaveri og er åbenlyse overtrædelser af de grundlæggende menneskerettigheder begået af organiserede kriminelle net, der arbejder på tværs af internationale grænser; der henviser til, at dette er en indbringende forretning for menneskesmuglerne,

F. der henviser til, at menneskehandelen er stigende på grund af fattigdom, arbejdsløshed, børns og kvinders sårbarhed, forværrede sociale forhold i oprindelseslandene, den høje profit og den lave risiko for menneskesmuglerne og efterspørgslen efter kvinder og børn med henblik på prostitution og andre former for seksuel udnyttelse,

G. der henviser til, at der stadig står meget tilbage at gøre i bekæmpelsen af organiseret kriminalitet og menneskehandel,

H. der henviser til, at deltagerne i det syvende møde i Den Konsultative Gruppe (CG) i Cambodja den 6.- 7. december 2004 nåede til enighed om en række fælles indikatorer, herunder gennemførelse af love til bekæmpelse af vold i hjemmet og menneskehandel med henblik på at hjælpe Cambodjas regering og udviklingspartnerne med at overvåge resultaterne i det kommende år,

I. der henviser til, at regeringen i Cambodja har nedsat et interministerielt udvalg, der skal undersøge angrebet på AFESIP-centret,

1. fordømmer den seksuelle udnyttelse af mindreårige som en forbrydelse, der vedrører alle, og et angreb på børns grundlæggende rettigheder, som må bekæmpes på alle niveauer;

2. understreger sin bekymring i forbindelse med børneprostitution i Cambodja og handel med mennesker både til og fra Cambodja med det formål at bruge dem til tvangsarbejde, prostitution, tiggeri og ulovlige adoptioner;

3. henviser til principperne i menneskerettighedschartret og især pigers rettigheder i forbindelse med seksuel udnyttelse af mindreårige i Asien og resten af verden;

4. fordømmer angrebet den 8. december 2004 på AFESIP-hjemmet for ofre for menneskehandel i Phnom Penh og bortførelsen af 91 kvinder og piger, hvoraf nogle er mindreårige;

5. fordømmer sexturismen i Cambodja og i de andre lande, hvor den findes, og kræver, at EU's medlemsstater udarbejder og gennemfører den lovgivning, der er nødvendig for at drage alle dem, der er involveret i sexturisme med mindreårige til ansvar;

6. opfordrer til, at Kommissionen inden for rammerne af det europæiske initiativ for demokrati og menneskerettigheder i planlægningen af sin menneskerettighedspolitik tager hensyn til rettighederne for børn og kvinder, der er ofre for menneskehandel;

7. opfordrer til, at Kommissionen støtter menneskerettighedsorganisationerne i Cambodja og især organisationer, der arbejder for at beskytte ofre for menneskehandel og seksuel udnyttelse;

8. glæder sig over den cambodjanske regerings beslutning om at nedsætte et interministerielt udvalg med deltagelse af repræsentanter for de udenlandske missioner og nationale og internationale ikke-statslige organisationer som observatører med henblik på at påhøre, undersøge nærmere og personligt udspørge de berørte kvinder;

9. forventer et positivt og fair resultat fra det interministerielle udvalg, der netop er nedsat; er klar over, at de cambodjanske myndigheder har bestræbt sig på at bekæmpe handel med kvinder og børn, men understreger, at det er nødvendigt at øge antallet af retsforfølgelser og domfældelser af menneskesmuglere med henblik på at sætte en stopper for handel med kvinder og børneprostitution;

10. opfordrer de cambodjanske myndigheder til at garantere børnebeskyttelsesorganisationernes og deres medarbejderes sikkerhed, især de organisationer, der arbejder for at hjælpe ofre for menneskehandel og seksuel udnyttelse;

11. opfordrer de cambodjanske myndigheder til at beskytte Somaly Mam, hvis liv er i fare;

12. opfordrer den cambodjanske regering til at ratificere FN's protokol om forebyggelse, bekæmpelse og retsforfølgning af menneskehandel, særlig handel med kvinder og børn, og FN's konvention om bekæmpelse af organiseret kriminalitet;

13. opfordrer EU's medlemsstater til at handle i fællesskab i kampen mod organiseret kriminalitet og menneskehandel, især handel med mindreårige;

14. pålægger sin formand at sende denne beslutning til Rådet, Kommissionen, Cambodjas regering og regeringerne i ASEAN's medlemsstater.

[1] EUT C 61 E af 10.3.2004, s. 417.

[2] P5_TA(2004)0101.

[3] EFT L 269 af 19.10.1999, s. 18.

--------------------------------------------------